א. מקום הנחת תפילין של יד

מקום הנחת תפילין של יד- על יד שמאל (פרט לאטר שמניח בימין, הגדרת אטר לעניין זה תבואר בהלכה שבועית שבוע הבא). לפי שכתוב "וקשרתם לאות על ידך", ויד היא שמאל, שנאמר: "אף ידי יסדה ארץ וימיני טפחה שמיים". ועוד, נאמר וקשרתם ונאמר וכתבתם, מכאן שהקשירה מתבצעת ביד בה כותבים, וממילא ההנחה היא בשמאל כדי שיקשור בימין. ועוד פירשו חז"ל את המילה 'ידך'- יד כהה, דהיינו שמאל1.

מקום ההנחה ביד- שתי אצבעות מעל המרפק כאשר היד מקופלת ב900 ועד אמצע הזרוע (כלומר החלק שבין המרפק לבית השחי). לדעת הגר"א מקום ההנחה הוא בכל השריר ואפילו מעל חצי הזרוע2.

הטיית התפילין- את התפילין יש להטות מעט לצד הגוף כדי שיהיו מכוונים כנגד הלב3.

מקום הקשר וההידוק- שני מנהגים במקום ההידוק בהנחת תפילין. למנהג אשכנז גם הקשר וגם ההידוק בחלק הפנימי של היד, לצד הלב. למנהג ספרד והפוסקים כשו"ע הקשר בצד הפנימי של היד, אך ההידוק בצד החיצוני4.

ב. הנחה לא במקום

הניח את התפילין למטה מהמקום בו צריכות להיות מונחות, ואפילו חלקן למטה- לא יצא ידי חובה וחייב לסדרן במקום ולברך שנית.

הניח את התפילין למעלה מחצי הזרוע באופן שכולן על השריר- צריך לסדרן שיהיו למטה מחצי הזרוע. לדעת השו"ע יברך שנית ולדעת רמ"א לא יברך שנית.

הניח את התפילין למעלה מחצי הזרוע באופן שחלקן מעל השריר- צריך לסדרן שיהיו למטה מחצי הזרוע ויברך שנית.

מקורות והערות

1. במסכת מנחות (לו ב) הגמרא מביאה שלשה לימודים להוכיח שהנחת תפילין היא על יד שמאל: א. כתוב בתורה וקשרתם לאות על ידך, והגמרא מביאה מספר פסוקים מהנביא מהם מוכח שיד היא שמאל: "אף ידי יסדה ארץ וימיני טפחה שמיים" (ישעיה מח יג) הרי שיד אינה ימין, ומכאן שכשאמרה תורה וקשרתם לאות על ידך כוונתה ליד שמאל. וכן כתוב: "ידה ליתד תשלחנה וימינה להלמות עמלים" (שופטים ה כו). ועוד כתוב "למה תשיב ידך וימינך מקרב חיקך כלה" (תהילים עד יא). הגמרא מקשה לימודים אלו, שהרי מצאנו מקום שבו ימין נקראה יד: "רבי יוסי החורם אומר מצינו ימין שנקרא יד שנאמר וירא יוסף כי ישית אביו יד ימינו", והגמרא מתרצת שכאשר כתוב יד ימינו אכן מדובר בימין, אבל כאשר כתוב יד בלבד הכוונה לשמאל.

ב. רבי נתן לומד את מקום הנחת התפילין מפשט הכתובים: "ר' נתן אומר אינו צריך הרי הוא אומר וקשרתם וכתבתם מה כתיבה בימין אף קשירה בימין וכיון דקשירה בימין הנחה בשמאל היא".

ג. רב אשי לומד מדיוק במילה: "רב אשי אמר מידכה כתיב בה"י כהה".

ובאור החיים הקדוש (שמות יג טז) ביאר מפני מה נבחרה מצוה זו בשמאל לעומת שאר המצוות שבדרך כלל מתקיימות בימין: "צריך לדעת מדוע לא בחר ה' ביד ימין לעשות בו המצוה כי הוא המשובח, ורבותינו אמרו (שם) להיותו מכוון כנגד הלב שבצד שמאל, ודבריהם אמת, אלא שנראה לי לתת טוב טעם כי הכתוב עצמו נתן טעם הדבר במה שכתב כי בחוזק יד, כי יש לך לדעת כי האדון ברוך הוא יש במדותיו ב' בחינות, הא' תקרא יד הגדולה, והא' תקרא יד החזקה, היד הגדולה היא צד החסד והטוב, והיד החזקה היא הגבורה המשלמת לעושה רעה כרעתו, והנה בהוצאת ישראל ממצרים נטה ה' יד החזקה והכה שונאיו עשר מכות, אשר לזה גמר אומר האדון שתהיה הנחת תפילין בכתיבת זכרון ביד כהה שלנו שהיא דוגמת יד החזקה המוציאה אותנו ממצרים, וזה שאמר הכתוב כאן כי בחוזק יד ונכון. והגם שמצינו שאמר בהרבה פעמים יד הגדולה זו הסכמת מדת הרחמים למדת הדין אבל עיקר המשפט יד החזקה יתכנה".

ונפסק בשו"ע (סי' כז סע' א): "מקום הנחתן של יד בזרוע שמאל".

2. במסכת מנחות (לז ב) הגמרא לומדת שאת תפילין של יד יש להניח בגובה היד, ויש בגמרא שלשה דרכים ללמוד דין זה.

א. כמו שבתפילין של ראש יש להניחם בגובה הראש, כך גם בתפילין של יד יש להניחם בגובה היד.

ב. רבי אליעזר אומר שנאמר בתורה והיה לך לאות, ונלמד- לך לאות ולא לאחרים לאות.

ג. רבי יצחק לומד מהכתוב "ושמתם את דברי אלה על לבבכם", שימה כנגד הלב דהיינו בגובה היד.

הגמרא קראה למקום ההנחה ביד בשתי שמות- 'קבורת' ו'גובה היד', ונחלקו הראשונים מה פירוש מילים אלו והיכן הוא מקום ההנחה.

התוס' (לז א ד"ה קיבורת) הביאו שיש מפרשים שהמקום הוא השריר שבין כף היד למרפק. וכך כתב גם התרומה (ראה להלן) שיש נוהגים כך.

אבל התוס' (שם) דוחים הבנה זו וכותבים: "דהא משמע בכל דוכתי דמצות תפילין בזרוע כדאמרינן לקמן (מג ב) חביבין ישראל שסיבבן הקדוש ברוך הוא במצות תפילין בראשיהן ובזרועותיהן ובפרק בתרא דעירובין (צה ב) וקושר בזרועו במקום תפילין ואמרינן נמי אין לו זרוע פטור מן התפילין ואותו עצם שבין יד לקודא אינו קרוי זרוע אלא קנה".

וכתב הבית יוסף (סי' כז): "בספר התרומה (סי' ריג ד"ה משפט באיזה) כתוב שיש שמניחים אותן במקום ההוא (כלומר בשריר שבין המרפק לכף היד) ור"ת אומר דעל כרחך הוא גובה הבשר שבזרוע שהוא בין הכתף והמרפק הנקרא קוד"א דהא משמע בכל דוכתא שמצות תפילין בזרוע ואותו עצם שבין יד לקוד"א אינו קרוי זרוע אלא קנה ועוד הביא כמה ראיות והסכימו כל הפוסקים לדבריו".

והרמב"ם פסק (הל' תפילין פ"ד הל' ב): "ושל יד קושר אותה על שמאלו על הקיבורת והוא הבשר התופח שבמרפק שבין פרק הכתף ובין פרק הזרוע שנמצא כשהוא מדבק מרפקו לצלעיו תהיה תפלה כנגד לבו ונמצא מקיים והיו הדברים האלה על לבבך".

ולא כל החלק שבין המרפק לבית השחי כשר להנחת תפילין, שהרי אמרו להניחם בקבורת, וכתבו התוס' (שם): "פירש בקונטרס בדרו"ן וקיבורת הוא לשון קבוצת בשר כמו (ב"ב דף ה.) קיבורא דאהיני".

ונחלקו האם ממקום שהבשר תופח (דהיינו מהשריר) ולמעלה לכיוון בית השחי כל המקום כשר להנחה או שרק החלק התופח כשר ומעליו פסול.

רבינו פרץ בהגהות סמ"ק (סי' קנג אות ב) כתב: "ומיהו אין כולו כשר להניח כי אם חצי הזרוע של צד הקובד"ו כדאיתא בשימושא רבא פלג זרוע". והבית יוסף כתב בבדק הבית (שם): "ואין לסמוך על זה להכשיר להניח בו תפילין בכל חצי הזרוע כי אם במקום התופח כלשון הרמב"ם ורבינו שהוא כלשון הגמרא זו קיבורת".

וכך פסק רמ"א (סי' כז סע' א): "וצריך להניח בראש העצם הסמוך לקובד"ו, אבל לא בחצי העצם שסמוך לשחי".

ומאידך הגר"א בביאורו (סי' כז ד"ה בראש) כתב: "ודברי הגהת סמ"ק צ"ע מנ"ל לחלק דהא בגמ' אמרינן סתמא ידך זו קיבורת ולולי דבריו נ"ל דמ"ש בשמושא רבא פלג זרוע קאי על כל הקיבורת שהוא פלג זרוע ולאו דוקא פלג אלא ר"ל מקצתו וכשיעור מקום הנחת שני תפילין כמ"ש בריש פרק בתרא דעירובין וכן נראה לי עיקר דכל הקיבורת כשר להניח בו תפילין".

ובמשנה ברורה (ס"ק ד) הביא את המחלוקת וכתב: "ועכ"פ למטה ממקום הקיבורת פסול לכו"ע. על כן נכון למנוע מלהניח תפילין גדולים כי ע"פ הרוב מצוי בתפילין גדולים שסוף הקציצה מונחת למטה ממקום הקיבורת אם לא שיקשרם לכתחלה בחצי העצם העליון וגם זה לא נכון להקל לכתחילה בזה אחרי דדעת המחבר ורמ"א להחמיר בזה. אך אם אין לו כי אם תפילין גדולים טוב יותר שיקשרם בחצי העצם העליון במקום שנמצא עדיין בשר התפוח ויצא בזה עכ"פ דעת הגר"א ושאר פוסקים ממה שיהיו מונחים למטה ממקום הקיבורת ולא יצא בזה אליבא דכו"ע וגם הברכה יהיה לבטלה".

3. במסכת מנחות (שם) כתוב: "ר' חייא ורב אחא בריה דרב אויא מכוין ומנח ליה להדי ליביה". ופסק השו"ע (סי' כז סע' א): "ויטה התפלה מעט לצד הגוף בענין שכשיכוף זרועו למטה יהיו כנגד לבו, ונמצא מקיים והיו הדברים האלה על לבבך".

4. במסכת מנחות (לה ב) הגמרא אומרת שקשר התפילין צריך להיות כלפי פנים. ונחלקו המפרשים האם מדובר על קשר תפילין של יד או על קשר תפילין של ראש (שיטת הסוברים שמדובר על קשר תפילין של ראש תבואר כשנלמד בהלכה שבועית על מקום הנחת תפילין של ראש).

הנימוקי יוסף (הל' תפילין ח א ד"ה קשר) פירש שמדובר בקשר תפילין של יד, וכוונת הגמרא היא שהקשר לא יהיה בצד החיצוני של היד אלא בצד הפנימי, כלומר קרוב ללב. והבית יוסף (סי' כז) הביא את דברי מהר"י אבוהב: "דהא דאמרינן בגמרא קשר של תפילין צריך שיהא למעלה ולא למטה לפנים ולא לאחור פירש רבינו האי בתפילין של יד ונראה ממה שכתב העיטור (הל' תפילין ח"ד נט ע"ג) בשמו שגם לסברא זו הקשר יהיה לצד ימין והתפילה יהיה למעלה ולא בא לומר אלא שלא יעשה המעברתא כל כך גדולה שיטה הרבה למטה כשיקשור התפלה אלא שלא תהיה גדולה אלא כדי שתכנס בה הרצועה ואז יהיה הקשר סמוך לתפלה ויהיה הקשר והתפילין בגובה אבל בעל המאור כתב וצריך שיהא הקשר מלמעלה ולמטה ממנו מעט בעיגול הזרוע תהיה התפלה ששם לב האדם הנה נראה מזה שצריך שיהיה הקשר למעלה לצד שמאל והתפילה למטה לצד ימין ובעל העיטור (שם) כתב עוד דבמנהגא תליא מילתא וכתב שנהגו שיהא הקשר נוטה מעט לצד ימין עכ"ל".

הרי לנו שיש שני דרכים ופירושים, האם הקשר צריך להיות בצד הפנימי או החיצוני של התפילין. והבית יוסף הוסיף והביא מהר"י בן חביב שכתב: "שני המנהגים האלו ראיתי בעיני וכל אחד מהם בנוי על יסוד שוה לשניהם והוא שלעולם עושים קשר של יד בקצה האחד של הרצועה ואח"כ התפלה ברצועה ועל יסוד זה יש המנהגים יש שמכניסים התפלה ומתחילין בקצה האחר של הרצועה ומעביר במעברתא של תפלה כל הרצועה עד שמגיע לקשר אשר הוא בסוף האחר ואז תשאר התפלה למטה והקשר למעלה רצוני לומר שהתפלה היא יותר פנימית וקרובה ללב מהקשר את זה ראיתי בימי חרפי אחר כך ראיתי מנהג אחר גם הוא בנוי על היסוד הנזכר אבל אינם עושים כמנהג הראשון להכניס ראשונה בתפלה קצה הרצועה האחר שאין בו קשר רק עושים באופן שלעולם ישאר הקשר יותר תחתון וקרוב אל הלב מהתפלה ולעשות זה מדקדקין שלא להכניס הרצועה תוך המעברתא כשיתחילו להכניס ראשונה קצה הרצועה האחר שאין בו קשר רק מכניסים כפל הרצועה הנמשך אחר עשיית הקשר תוך המעברתא ונשאר הקשר והיו"ד אשר בו למטה מהתפלה אבל כניסת הרצועה תוך כפל הקשר תבוא למעלה מהתפלה וזה נראה לעין המנהג הזה ראיתי נוהגים כותבי תפילין מדקדקים ושמעתי שהיו נוהגים כן במאמר הארי הגדול הרב ר' יצחק די ליאון ז"ל וכן נוהגים עתה ואין ספק שהיה מדקדק בזה כדי לקיים דברי הגאון כמו שכתובים למעלה". והוסיף הבית יוסף בשמו שהמנהג השני הוא הנכון.

ובשו"ע (סי' כז סע' ב) כתב שהמנהג הנכון הוא המנהג השני: "המנהג הנכון שיהא היו"ד של קשר תפלה של יד לצד הלב, והתפלה עליו לצד חוץ".

5. אם הניח את התפילין מעל חצי הזרוע (לעיל 2) אבל כולן על מקום שהבשר תופח ובירך על ההנחה, כבר ראינו לעיל שלדעת המשנה ברורה יצא ידי חובה בדיעבד כי סומכים על שיטת הגר"א, ולכן אף על פי שיש להניחם מחדש במקום, כדי שיהיו מונחים עליו התפילין לכתחילה, הרי שלדעת רמ"א (סי' כה סע' יב ועי"ש משנה ברורה ס"ק מד וס"ק מז) ) אין לברך על הנחה זו, מאחר ואף לפני כן היו מונחות באופו שיוצא ידי חובה, וממילא כשמסדרן הרי הוא כמסיר התפילין על מנת להניחם שלא מברך שנית אבל לדעת השו"ע (סי' כה סע' יב) יש לברך שהרי אפילו הזיזם ממקומם על דעת להחזירם מיד מברך שנית (עי"ש משנה ברורה ס"ק מג וס"ק מו)

ואם הניח את התפילין מעל חצי הזרוע באופן שחלקן מונח מעל מקום שהבשר תופח, אף לשיטת רמ"א עליו לחזור ולברך, לפי שבזה לא יצא ידי חובה כלל (עי' ביאור הלכה סי' כז ד"ה בראש העצם).